ΓΡΑΠΤΗ ΕΡΩΤΗΣΗ E-2277/98

υποβολή: Robert Evans (PSE) προς την Επιτροπή

(22 Ιουλίου 1998)

Θέμα: Swedish Match (Σουηδικά πυρεία) και αθέμιτος ανταγωνισμός

Γνωρίζει η Επιτροπή ότι λόγω της δικαίωσης της καταγγελίας της Swedish Match, τον περασμένο χρόνο, και λόγω της βαριάς φορολογίας αντι-ντάμπιγκ που επιβλήθηκε στη συνέχεια στους ιάπωνες προμηθευτές σπίρτων, οι εταιρείες σπίρτων, συμπεριλαμβανομένης της Imperial Match Company στην εκλογική μου περιφέρεια, υποχρεώθηκαν να προσαρμόσουν τις τιμές τους προς τα πάνω για να διατηρήσουν τα περιθώρια κέρδους τους;

Γνωρίζει, επίσης, η Επιτροπή ότι η Swedish Match κατόρθωσε ταυτόχρονα να μειώσει τις τιμές της κατά 30 %, εκτοπίζοντας έτσι τις άλλες εταιρείες που αδυνατούν να την ανταγωνιστούν;

Συμφωνεί η Επιτροπή ότι, με τον τρόπο αυτό, η Swedish Match φαίνεται να απολαύει μιας κατάστασης αθέμιτου ανταγωνισμού στην αγορά σπίρτων την οποία τόσο πολύ εκόπτετο να προλάβει;

Απάντηση του κ. Van Miert εξ ονόματος της Επιτροπής

(14 Σεπτεμβρίου 1998)

1. Στις 15 Οκτωβρίου 1997, το Συμβούλιο εξέδωσε τον κανονισμό (ΕΚ) 2025/97 για την επιβολή οριστικών δασμών αντιντάμπινγκ στις εισαγωγές διαφημιστικών σπίρτων καταγωγής Ιαπωνίας(1). Η έρευνα η οποία διεξήχθη για τη συγκεκριμένη υπόθεση είχε οδηγήσει στο συμπέρασμα ότι οι ιάπωνες εξαγωγείς πωλούσαν τα προϊόντα τους στην αγορά της Κοινότητας σε τιμές ντάμπινγκ, με αποτέλεσμα να προξενούν βλάβη στους κοινοτικούς παραγωγούς διαφημιστικών σπίρτων.

Ειδικότερα, η επιβολή δασμών αντιντάμπινγκ αποβλέπει ακριβώς στην αύξηση της τιμής των προϊόντων που εισάγονται σε τιμές ντάμπινγκ μέχρι ένα επίπεδο το οποίο δεν θα συνεπάγεται την πρόκληση βλάβης. Το συγκεκριμένο επίπεδο τιμών προκύπτει κάθε φορά από την έρευνα. Συνεπώς, οι δασμοί οδηγούν κανονικά σε υψηλότερες τιμές μεταπώλησης στην αγορά της Κοινότητας.

2. Η Επιτροπή δεν έχει υπόψη της τη μείωση των τιμών εκ μέρους της Swedish Match στην οποία αναφέρεται το Αξιότιμο Μέλος του Κοινοβουλίου. Η Επιτροπή, από τον χρόνο έκδοσης του προαναφερθέντος κανονισμού, δεν έχει λάβει καμία καταγγελία για το συγκεκριμένο θέμα.

3. Με βάση τη νομολογία του Δικαστηρίου (απόφαση της 3ης Ιουλίου 1991, επί της υπόθεσης AKZO Chemie κατά Επιτροπής), για να διεξαχθεί έρευνα με αντικείμενο την καλούμενη "αθέμιτη" εμπορική συμπεριφορά που το Αξιότιμο Μέλος του Κοινοβουλίου προσάπτει στη Swedish Match, υπό το πρίσμα των κανόνων ανταγωνισμού της συνθήκης ΕΚ, πρέπει οπωσδήποτε να υπάρχουν υπόνοιες ότι μία επιχείρηση η οποία κατέχει δεσπόζουσα θέση εφαρμόζει τιμολογιακή πολιτική αποβλέπουσα στην εξόντωση των ανταγωνιστών της, πρέπει δηλαδή οι τιμές τις οποίες εφαρμόζει να είναι χαμηλότερες από το μέσο μεταβλητό κόστος (ήτοι, το κόστος το οποίο ποικίλλει ανάλογα με την παραγόμενη ποσότητα) και η δεσπόζουσα επιχείρηση να επιδιώκει με την τακτική αυτή να εξαλείψει έναν ανταγωνιστή της από την αγορά. Το ίδιο ισχύει στην περίπτωση που οι εφαρμοζόμενες τιμές είναι μεν υψηλότερες από το μέσο μεταβλητό κόστος, αλλά υπολείπονται του μέσου συνολικού κόστους και εντάσσονται σε σχέδιο εξόντωσης κάποιου ανταγωνιστή.

Στην παρούσα υπόθεση, η Επιτροπή δεν έχει στη διάθεσή της επαρκή στοιχεία τα οποία να δικαιολογούν την εξέταση του ενδεχόμενου κίνησης διαδικασίας.

(1) ΕΕ L 284 της 16.10.1997.